Շուրջ 4 ժամ տևած ընդունելությանը մասնակցեց ավելի քան 100 քաղաքացի Վանաձորից, Գուգարքի, Սպիտակի, Ստեփանավանի, Թումանյանի տարածաշրջաններից: Հարցերի գերակշիռ մասը սոցիալական բնույթի էին: Մարզի ղեկավարին դիմեցին ֆինանսական աջակցության խնդրանքով, առողջապահական խնդիրներով, քիչ չէին նաև աշխատանքի տեղավորման հարցով եկածները: Մարզպետ Հ. Մարգարյանը խոստացավ գումարային աջակցություն ցուցաբերել կարիքավորներին, առողջապահական խնդիրներին ևս լուծումներ կտրվեն դիմումների ուսումնասիրությունից հետո, իսկ աշխատանքի տեղավորման խնդրով եկածներին մարզպետն առաջարկեց դիմումներ և աշխատանքային կենսագրություններ ներկայացնել՝ խոստանալով հնարավորության դեպքում աջակից լինել:«Երկրաշարժի հետևանքով բնակարան կորցրած ընտանիքների բնակապահովման ծրագրի» շահառու հանդիսացող Լոռու մարզի գյուղական բնակավայրերի բնակիչներ ևս եկել էին՝ տեղեկանալու իրենց մտահոգող խնդրի ընթացքի վերաբերյալ: Նրանց պարզաբանվեց, որ հարցը ՀՀ կառավարության օրակարգում է: